UV-betogings: Aanklagte teen 7 studente teruggetrekBetogers in Februarie 2016 op die UV-kampus. Foto: Twitter via @SongzPango Phaladi Shuping, Vrystaatse woordvoerder van die Nasionale Vevolgingsgesag (NVG), het gesê die aanklagte van openbare geweld en oortreding van ŉ hofinterdik is teruggetrek nadat ŉ bemiddelingsooreenkoms met die studente aangegaan is. Maroela Media het vroeër berig 21 studente is op 25 Februarie vanjaar in hegtenis geneem nadat hulle ŉ hofinterdik verontagsaam het deur die kampus te betree en die standbeeld van oudpres. MT Steyn en ander eiendom te beskadig. Daar was glo sowat 200 betogers by hierdie betoging betrokke. Die studente het onder meer geëis dat prof. Jonathan Jansen onmiddellik as rektor en visekanselier moet bedank, dat die “transformasie- en dekoloniseringproses” op die kampus bespoedig word en dat die geboue op die kampus hernoem word na swart struggle-helde. Shuping het gesê kort ná die studente se inhegtenisneming is die aanklagte teen 12 van die 21 studente laat vaar weens ŉ tekort aan bewyse. Die saak teen die oorblywende 9 studente het egter voortgegaan. “Adv. Xolisile Khanyile, die direkteur van openbare vervolging en Sello Matlhoko, die hoofstaatsaanklaer, het verskeie vergaderings met die UV, die SAPD, die Menseregtekommissie en prokureurs van Regshulp SA gehou om die saak te bespreek,” het Shuping gesê. “Daar is ooreengekom dat die saak deur ŉ bemiddelingsproses opgelos sal word.” Shuping het gesê sewe van die nege studente het Vrydag ingestem tot die terme en voorwaardes van die bemiddelingsooreenkoms wat deur die onderskeie partye saamgestel is. Hy wou egter nie die voorwaardes van die ooreenkoms bekendmaak nie en het gesê dit is vertroulik. “Een van die studente het nie by die hof opgedaag nie en ŉ lasbrief vir sy inhegtenisneming is uitgereik. Die ander student het geweier om in te stem tot die voorwaardes van die ooreenkoms,” het Shuping gesê. Die saak teen die oorblywende twee studente is tot 4 Julie uitgestel om die polisie kans te gee om die student wat hom nie by die hof aangemeld het nie op te spoor.